次沈商卿見懷韻
作者：章甫
朝代：宋

paragraphs: 歌喉宛轉變鳴禽，載酒曾同花下吟。
寒潮不應宿漁浦，挑燈還憶夜深語。
十載故人誰似君，便擬卜隣桑柘村。
青錢未辦歸期遠，滿目春山空秀婉。
有酒何須身後名，高軒未必如徒行。
朝看桃杏發紅萼，晚來風雨嗟零落。
尋幽選勝不應遲，百歲光陰能幾時。
問君何日憩奔走，忍令春色成烏有。